|  |
| --- |
| **Budapest Főváros VII. kerület Erzsébetváros Önkormányzata**  **Fidesz-KDNP frakció** |

Iktatószám:

Napirendi pont: ….

Előterjesztve: Városüzemeltetési Bizottság

**ELŐTERJESZTÉS**

**A Képviselő-testület** **2025. április 16-ai rendes ülésére**

|  |  |
| --- | --- |
| **Tárgy:** | Javaslat a Budapest Főváros VII. kerület Erzsébetváros Önkormányzata 25/2017. (X.09.) önkormányzati rendeletének módosítására – a homlokzatokon elhelyezett kulcsszéfek városképi szabályozásának bevezetése tárgyában |

**Készítette:**

Benedek Zsolt

Fidesz-KDNP frakcióvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az utóbbi időszakban Erzsébetvárosban egyre több lakossági panasz érkezett képviselőcsoportunkhoz az utcai homlokzatokon, kerítéseken vagy kapualjakban elhelyezett kulcsszéfekkel kapcsolatban. A bejelentések alapján világossá vált, hogy ezek az eszközök nem csupán közbiztonsági kockázatot jelentenek, hanem a kerület építészeti arculatát is rontják.

A kulcsszéfek könnyen hozzáférhetőek, zárszerkezetük sok esetben egyszerűen feltörhető, így az ezekből megszerzett kulcsokkal a betörők akadálytalanul juthatnak be a házakba és lakásokba. Számos esetben ezek az eszközök közvetlen összefüggésbe hozhatók betörési kísérletekkel. Ez különösen aggasztó Erzsébetváros sűrűn lakott belső területein, ahol a rövid távú lakáskiadás elterjedése miatt megnövekedett a kulcsszéfek száma.

Emellett e tárolóeszközök tömeges megjelenése az épületek utcai homlokzatain rendezetlenséget, vizuális szennyezést okoz, és súlyosan rontja a kerület városképét. A Fidesz–KDNP frakció ezért javasolja, hogy az Önkormányzat településképi szempontból is tegye egyértelművé: ezek az eszközök településképet zavaró berendezésnek minősülnek, elhelyezésük tilalmazott, és eltávolításuk kötelezhető legyen.

A rendeletmódosítás egyértelművé teszi, hogy a kulcsszéfek nem helyezhetők el a kerületi építészeti értékvédelem alatt álló területen az épületek külső felületein, és eltávolításuk településképi kötelezés keretében kezdeményezhető.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 17. pontja kimondja, hogy a közbiztonság biztosításában való közreműködés a helyi önkormányzatok feladata.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet, hogy a rendeletmódosítást tárgyalja meg és fogadja el annak érdekében, hogy Erzsébetváros városképe, építészeti öröksége és közbiztonsága megóvható legyen.

**Hatásvizsgálat**

A Budapest Főváros VII. kerület Erzsébetváros Önkormányzata Képviselő-testületének a településkép védelméről szóló 25/2017. (X.09.) önkormányzati rendelet módosítására irányuló rendelet várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendeletmódosítás célja Erzsébetváros építészeti arculatának védelme és a városkép rendezettségének biztosítása. A lakosság és az itt élő közösségek részéről egyre nagyobb igény mutatkozik a közterületi látvány tisztaságára és a vizuális szennyezés visszaszorítására. A módosítás költségvetési hatása elhanyagolható.

**2. A jogszabály környezeti és egészségi következményei**

A rendelet közvetlen környezeti hatása minimális, ugyanakkor vizuálisan letisztultabb, esztétikusabb közterületi megjelenést eredményezhet, ami hozzájárulhat a lakosság komfortérzetéhez és az épített környezet általános megítélésének javulásához.

**3. A jogszabály adminisztratív terheket befolyásoló hatásai**

A rendelet alkalmazása településképi bejelentési és kötelezési eljárásokhoz kapcsolódik, amely az önkormányzat városképvédelmi szervezeti egysége számára jelenthet mérsékelt adminisztratív többletet, de a meglévő struktúrán belül kezelhető.

**4. A jogszabály megalkotásának szükségessége, a jogalkotás elmaradásának várható következményei**

A kulcsszéfek rendezetlen, tömeges megjelenése városképi szempontból hátrányos, és rontja Erzsébetváros arculatát. A szabályozás elmaradása a településképi értékek további csökkenését, lakossági elégedetlenséget és a város esztétikai vonzerejének csorbulását eredményezheti.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges feltételek az Önkormányzat városképi és építésügyi hatáskörében rendelkezésre állnak, külön erőforrás bevonása nem szükséges.

**Budapest, 2025. április 2.**

**Benedek Zsolt**

frakcióvezető

**dr. Kosztolányi Dénes dr. Molnár Dominik Ripka András**

képviselő képviselő képviselő

Melléklet:

* Rendelettervezet Budapest Főváros VII. kerület Erzsébetváros Önkormányzata Képviselő-testületének 25/2017. (X.09.) Erzsébetváros Településképi Rendelete módosítására