**Budapest Főváros VII. kerület Erzsébetváros Önkormányzata Képviselő-testületének …/2025. (…) önkormányzati rendelete**

**Erzsébetváros Településképvédelmi 25/2017. (X.09.) önkormányzati rendelet módosításáról**

[1] Budapest Főváros VII. kerület Erzsébetváros Önkormányzatának Képviselő-testülete módosítani kívánja Településképvédelmi Rendeletét abból a célból, hogy az Önkormányzat településképi szempontból is tegye egyértelművé, hogy a kulcsszéfek településképet zavaró berendezésnek minősülnek, elhelyezésük tilalmazott, és eltávolításukra a kihelyező kötelezhető.

[2] Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogkörében, a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában és az épített környezet alakításáról és védelméről szóló 1997. évi LXXVIII. törvény 57. § (2)-(3) bekezdéseiben meghatározott feladatkörében eljárva a településkép védelméről szóló 2016. évi LXXIV. törvény 2.§ (2) bekezdésében, valamint a jogszabályszerkesztésről szóló 61/2009. (XII.14.) IRM rendelet 52.§ (3) és 58.§ (1) bekezdésében foglaltak szerinti véleményezés lefolytatásával a következőket rendeli el:

**1. §**

Erzsébetváros Településképvédelmi Rendelete című 25/2017. (X.9.) önkormányzati rendelet (a továbbiakban: Rendelet) 3. §-a a következő 26. ponttal egészül ki:

(E rendelet alkalmazásában:)

*"26. Kulcsszéf: olyan zárható biztonsági tárolóeszköz, amely a zárt térbe történő bejutáshoz szükséges fizikai vagy digitális kulcs, belépőkód tárolására alkalmas.”*

**2. §**

A Rendelet 12. §-a a következő (9) bekezdéssel egészül ki:

*"(9) Kulcsszéf az épület külső homlokzatára, kerítésére vagy kapualjába nem helyezhető el. Elhelyezése esetén a kulcsszéf településképet zavaró berendezésnek minősül, és eltávolítását az önkormányzat településképi kötelezés keretében elrendelheti."*

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2025.……….…. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Általános Indokolás**

A rendeletmódosítás célja Erzsébetváros építészeti arculatának és városképének védelme. Az épületek külső felületein megjelenő kulcsszéfek – különösen a homlokzatokon, kapualjakban vagy kerítéseken – rendezetlenséget, vizuális szennyezést okoznak, és nem illeszkednek a védett városképi környezetbe. A módosítás egyértelművé teszi, hogy a kulcsszéfek tilalmazottak, és eltávolításuk településképi kötelezéssel elrendelhető.

**Részletes indokolás**

**1. §** A módosítás bevezeti a „kulcsszéf” fogalmát a rendelet értelmező rendelkezései közé.

**2. §** Az új szabályozás rögzíti, hogy a kulcsszéfek elhelyezése tilos, és településképi kötelezéssel eltávolíthatók.

**3. §** Hatályba léptető és hatályvesztő rendelkezések.